Решението за следващия транш от помощта за Гърция ще бъде взето на 13 октомври - Телевизия Европа
Решението за следващия транш от помощта за...
Решението за следващия транш от помощта за Гърция ще бъде взето на 13 октомври
Никоя страна от Eврозоната не иска да се допусне фалит на Гърция по дълговите й задължения, нито има официални предложения тя да бъде извадена от Eврозоната. Това каза след края на първия ден от срещата на Еврогрупата в Люксембург нейният председател Жан-Клод Юнкер. Теодор Тодоров
„Никой не желае фалит за Гърция, прави се всичко необходимо да бъде избегнат такъв и той ще бъде избегнат. Искам твърдо да опровергая всички слухове за изваждането на Гърция от Еврозоната, както и спекулациите за всякакъв вид неин фалит“ – заяви Жан-Клод Юнкер, председател на Еврогрупата.
Юнкер допълни, че на срещата на Еврогрупата на 13 октомври ще бъде взето решение за отпускането на следващия транш от 8 млрд. евро от първия спасителен заем за Гърция – ако инспекторите от Тройката международни кредитори докладват, че допълнителните стъпки, които Атина е предприела за балансиране на бюджета си, се изпълняват ефективно и дават резултат.
На срещата в Люксембург е била договорена и формула за предоставяне на гаранции на Финландия в замяна на съгласието й за отпускане на втори спасителен заем за Гърция. Досега единствено Хелзинки беше противник на допълнителната помощ за балканската страна.